《奉和邢舍人寄望之愚溪朝阳岩 其二》
宋代·邹浩

我闻紫微公，润色迈东里。道阻未识面，驰心极云驶。

及此襄汉游，黄堂见名氏。乃知吏民上，屹若楚山峙。

不以外自殊，夙兴酬寄委。陶瓦焕穷阎，长堤矗江涘。

陋彼绳墨拘，畏首复畏尾。坐令焚溺馀，衣食就安址。

流泽配羊杜，如水注无底。念兹智略成，愚者岂同履。

胡为愚溪水，啸咏送寒晷。虚涵万象幽，清绝一尘滓。

想公溪上心，所得似夫子。岁律方峥嵘，抚事聊尔耳。

鼓枻得浮沉，观鱼谢竿饵。应怜柳司马，爱身异桐梓。

作者简介：邹浩（1060—1111）字志完，遇赦归里后于周线巷住处辟一园名“道乡”，故自号道乡居士，常州晋陵（今江苏常州）人。生于宋仁宗嘉祐五年，卒於徽宗政和元年，年五十二岁。元丰五年（1082）进士，调扬州颍昌府教授。吕公著、范纯仁为郡守，皆礼遇之。哲宗朝，为右正言，累上疏言事。章惇独相用事，浩露章数其不忠，因削官，羁管新州。徽宗立，复为右正言，累迁兵部侍郎两谪岭表，复直龙图阁。卒谥忠，学者称道乡先生。浩著《道乡集》四十卷，《四库总目》传于世。